CELEX: C2005/229/58
Language: el
Date: 2005-09-17 00:00:00
Title: Υπόθεση T-256/05: Προσφυγή της Fernanda Ehrhardt-Avancini κατά του Ευρωπαϊκού Κοινοβουλίου που ασκήθηκε την 1η Ιουλίου 2005

17.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 229/27
            
         Προσφυγή της Fernanda Ehrhardt-Avancini κατά του Ευρωπαϊκού Κοινοβουλίου που ασκήθηκε την 1η Ιουλίου 2005
   (Υπόθεση T-256/05)
   (2005/C 229/58)
   Γλώσσα διαδικασίας: η γαλλική
   Η Fernanda Ehrhardt-Avancini, κάτοικος Λουξεμβούργου, εκπροσωπούμενη από τους Georges Vandersanden, Laure Levi και Chiara Ronzi, δικηγόρους, άσκησε την 1η Ιουλίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά του Ευρωπαϊκού Κοινοβουλίου.
   Η προσφεύγουσα ζητεί από το Πρωτοδικείο:
   
               1.
            
            
               να ακυρώσει την απόφαση της αρμόδιας για τους διορισμούς αρχής (ΑΔΑ) με την οποία απορρίφθηκε η αίτησή της να της επιστραφούν 207 ώρες και 30 λεπτά που αφαιρέθηκαν από την άδειά της και κατόπιν από τις αποδοχές και τη σύνταξή της,
            
         
               2.
            
            
               να επιδικάσει τόκους υπερημερίας,
            
         
               3.
            
            
               να καταδικάσει το καθού στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα
   Κατά το κρίσιμο χρονικό διάστημα η προσφεύγουσα ήταν υπάλληλος του Ευρωπαϊκού Κοινοβουλίου. Το τελευταίο την πληροφόρησε με έγγραφο της 21ης Ιουλίου 2004 ότι 207 ώρες και 30 λεπτά θα καταλογίζονταν στην ετήσια άδειά της, διότι απουσίαζε από την υπηρεσία της λόγω ασθενείας κατά το διάστημα από 28ης Μαΐου μέχρι 11ης Ιουλίου 2004. Η απόφαση αυτή του Κοινοβουλίου ελήφθη βάσει των πορισμάτων της εξετάσεως της προσφεύγουσας στο πλαίσιο διαδικασίας γνωματεύσεως ανεξάρτητου ιατρού κατά την έννοια του άρθρου 59 του Κανονισμού Υπηρεσιακής Καταστάσεως (ΚΥΚ), ο οποίος φέρεται ότι την έκρινε ικανή να επανέλθει στα καθήκοντά της. Το Κοινοβούλιο απέρριψε επίσης τη μεταγενέστερη αίτηση της προσφεύγουσας περί επιστροφής των ωρών που της είχαν αφαιρεθεί.
   Προς θεμελίωση της προσφυγής της η προσφεύγουσα υποστηρίζει ότι παραβιάστηκε το άρθρο 59 του ΚΥΚ καθώς και οι εσωτερικοί κανόνες του Κοινοβουλίου, διότι υποβλήθηκε σε εξέταση από ανεξάρτητο ιατρό χωρίς να την έχει προηγουμένως εξετάσει ο ιατρός ελεγκτής. Επίσης επικαλείται παραβίαση της υποχρεώσεως αιτιολογήσεως, των δικαιωμάτων άμυνας και της αρχής patere quam ipse legem fecisti.